
S T A N O V I S K O
 
k  návrhu Zmluvy medzi Slovenskou republikou a Japonskom o sociálnom zabezpečení 
 
I.
Návrh Zmluvy medzi Slovenskou republikou a Japonskom o sociálnom zabezpečení je prvým zmluvným dokumentom v tejto oblasti medzi týmito krajinami. Na rokovanie vlády Slovenskej republiky ju predkladá minister práce, sociálnych vecí a rodiny Ján Richter ako iniciatívny materiál.
                                                             II.
 
V  Slovenskej republike pôsobí k 31. 10. 2016  51 japonských spoločností, ktoré vytvárajú cca 10 650 pracovných miest. K uvedenému dňu na našom území je zamestnaných 83 občanov Japonska a v Japonsku je zamestnaných cca 250 našich občanov. 
Na základe zmluvy sa budú vzájomne započítavať nadobudnuté doby dôchodkového  poistenia a vyplácať dávky dôchodkového zabezpečenia na územie Japonska a na území Slovenskej republiky. 
Slovenské ani japonské právne predpisy neumožňujú priznanie dôchodku za obdobie poistenia, ktoré nezakladá nárok na dôchodok v prípade, že neexistuje zmluvná úprava. 
Zmluva sa z hľadiska osobného rozsahu vzťahuje na všetky osoby, ktoré podliehajú alebo podliehali právnym predpisom jedného, alebo oboch zmluvných štátov a na ostatné osoby, ktoré odvodzujú svoje práva od týchto osôb. Z hľadiska vecného rozsahu sa zmluva vzťahuje na právne predpisy Slovenskej republiky týkajúce sa dôchodkového poistenia a na právne predpisy Japonska upravujúce japonské dôchodkové systémy.  
 
III.
       Predložený návrh je medzinárodnou zmluvou prezidentskej povahy. Návrh zmluvy je medzinárodnou zmluvou, ktorá podľa čl. 7 ods. 4 Ústavy SR priamo zakladá práva a povinnosti fyzických osôb alebo právnických osôb a preto vyžaduje súhlas Národnej rady Slovenskej republiky. Zároveň na jej vykonanie nie je potrebný zákon, preto bude mať v zmysle čl. 7 ods. 5 Ústavy SR prednosť pred zákonmi. 

IV.
        Legislatívna rada vlády Slovenskej republiky prerokovala predložený návrh Zmluvy medzi Slovenskou republikou a Japonskom o sociálnom zabezpečení na svojom rokovaní dňa 6. decembra 2016 a  odporučila vláde Slovenskej republiky  vysloviť s ním súhlas po zapracovaní jej pripomienok a odporúčaní.
        Predložený materiál bol predmetom medzirezortného pripomienkového konania a na rokovanie vlády SR sa predkladá bez rozporov. 
  
V.
 
        Sekcia vládnej legislatívy Úradu vlády Slovenskej republiky odporúča vláde Slovenskej republiky s návrhom Zmluvy medzi Slovenskou republikou a Japonskom o sociálnom zabezpečení vysloviť súhlas v predloženom znení.
 
 
 
V Bratislave  11. januára 2017             
 
	    
	

	
	




 
 
 

